TKT ฟื้นตัวแรง! 2 สัปดาห์พุ่ง 37%  คาดเก็งกำไรทางเทคนิค-ลุ้นผลงานปี 62 พลิกมีกำไร
TKT ฟื้นตัวแรง! 2 สัปดาห์พุ่ง 37%  คาดเก็งกำไรทางเทคนิค-ลุ้นผลงานปี 62 พลิกมีกำไร โดย ณ เวลา 11.14 น. อยู่ที่ระดับ 1.79 บาท บวก 0.14 บาท หรือ 8.48% ด้วยมูลค่าซื้อขาย 9.65 ล้านบาท
6 ก.พ. 2562

ผู้สื่อข่าวรายงานว่า บริษัท ที.กรุงไทยอุตสาหกรรม จำกัด (มหาชน) หรือ TKT ณ เวลา 11.14 น. อยู่ที่ระดับ 1.79 บาท บวก 0.14 บาท หรือ 8.48% ด้วยมูลค่าซื้อขาย 9.65 ล้านบาท ราคาหุ้นฟื้นตัวแรงในช่วง 2 สัปดาห์ โดยราคาหุ้นปรับตัวจากระดับ 1.31 บาท เมื่อวันที่ 22 ม.ค.61 จนถึงล่าสุดหุ้นปรับตัวขึ้นแล้ว 36.64%

โดยก่อนหน้านี้ นายปรีชา เตชะไกรศรี กรรมการผู้จัดการ บมจ.ที.กรุงไทยอุตสาหกรรม (TKT) เปิดเผยว่า บริษัทคาดว่าผลประกอบการปี 62 มีโอกาสพลิกทำกำไรได้ ส่วนรายได้คาดว่าจะเติบโต 15% หรือไม่ต่ำกว่า 1.3 พันล้านบาท และเติบโตใกล้เคียงปี 57 ที่มีรายได้ 1.6 พันล้านบาท และมีกำไรสุทธิ 19.45 ล้านบาท เป็นไปตามแนวโน้มภาพรวมอุตสาหกรรมยานยนต์ที่คาดว่าจะยอดการผลิตรถยนต์จะเติบโตราว 3-5% จากปีนี้คาดอยู่ที่ 2.1 ล้านคัน โดยปัจจุบันเริ่มมีการสั่งซื้อชิ้นส่วนยานยนต์จากลูกค้ารายใหญ่มากขึ้น
บริษัทมองว่าผลการดำเนินงานในช่วงที่ผ่านมาผ่านพ้นจุดต่ำสุดไปแล้ว โดยขณะนี้บริษัทมีงานในมือ (backlog) มูลค่าราว 200 ล้านบาท คาดว่าสามารถทยอยส่งมอบและรับรู้เป็นรายได้ในปี 62 ราว 140-150 ล้านบาท ส่วนที่เหลือคาดว่าจะรับรู้ได้ทั้งหมดภายในปี 63 ซึ่งปัจจุบันสัดส่วนรายได้ของบริษัทมาจากงานฉีดและพ่นสีส่วนพลาสติก 90% และจากงานออกแบบและทำแม่พิมพ์ 10%
ขณะเดียวกันในช่วงที่ผ่านมาบริษัทมีการบริหารจัดการบุคลากรในธุรกิจงานฉีดและพ่นสีส่วนพลาสติกให้มีการเรียนรู้และความเชี่ยวชาญมากขึ้น และมีความผิดพลาดน้อยลง ทำให้อัตรามีการผลิตเสียลดลง ทั้งนี้ บริษัทคาดหวังให้ธุรกิจดังกล่าวสามารถสร้างผลประกอบการเป็นบวกและสามารถทำกำไรมากขึ้นในปีหน้า
นอกจากนี้ บริษัทยังมีการลงทุนเครื่องจักรที่สามารถผลิตชิ้นส่วนพลาสติกเพิ่มมูลค่าเข้ามาจำนวน 2 เครื่อง มูลค่า 27 ล้านบาท ปัจจุบันอยู่ระหว่างการทดสอบการผลิต คาดว่าจะสามารถเดินเครื่องได้เต็มประสิทธิภาพภายในต้นปี 62 โดยมองว่าจะช่วยเพิ่มอัตราการใช้กำลังการผลิตในปีหน้าสูงกว่า 70% จากปัจจุบัน 67%
อย่างไรก็ตาม ผลประกอบการในปี 61 คาดว่าจะยังไม่สามารถทำกำไรได้ตามเป้าหมายที่วางไว้ เนื่องจากช่วงที่ผ่านมายังมีงานที่ออกมามีผลผลิตที่เสียหายจำนวนมาก เนื่องจากเพิ่งมีการเริ่มดำเนินการปรับปรุงบุคลากรให้มีมาตรฐานมากขึ้น แต่เชื่อว่าผลประกอบการจะขาดทุนลดลงอย่างมีนัยสำคัญ